**Notă informativă**

**la proiectul hotărîrii Guvernului cu privire la aprobarea formularului**

**privind activitatea desfăşurată de către nerezident sau reprezentanţa acestuia**

**pentru perioada fiscală și a modului de completare a formularului**

Impozitarea persoanelor nerezidente în Republica Moldova se efectuează în conformitate cu capitolul 11 „Impozitarea nerezidenților. Prevederi speciale pentru tratatele internaționale” din Codul fiscal și cu prevederile unor Hotărîri de Guvern. Potrivit prevederilor art.70 alin.(2) din Codul fiscal, la determinarea venitului impozabil al nerezidenților se ține cont numai de venitul obținut în Republica Moldova și se va permite deducerea numai a acelor cheltuieli, care vizează direct venitul supus impunerii în Republica Moldova.

Proiectul hotărîrii s-a elaborat în scopul executării prevederilor art.74 alin.(4) şi art.76 alin.(5) din titlul II al Codului fiscal vizavi de regulile de impozitare a veniturilor nerezidenţilor obţinute de la alte persoane rezidente și a nerezidenţilor care au reprezentanţă pe teritoriul Republicii Moldova. Modul şi forma documentului cu privire la activitatea exercitată de către nerezidenți, specificate la alin.(4) şi (5), se reglementează de către Guvern.

Actualmente, persoanele nerezidente declară veniturile obținute în Republica Moldova în baza formularelor-tip, aprobate prin Hotărîrea Guvernului nr. 1395 din 08.12.2008 privind aprobarea formularelor aferente activității şi veniturilor nerezidenților şi a modului de completare a acestora (*Monitorul Oficial nr.226-229/1417 din 19.12.2008*) și Hotărîrea Guvernului nr.950 din 17.11.2014 pentru modificarea anexei nr.4 la Hotărîrea Guvernului nr.1395 din 8 decembrie 2008 (*Monitorul Oficial nr.345-351/1019 din 21.11.2014*).

În scopul administrării mai eficiente a veniturilor obținute de către nerezidenți pe teritoriul Republicii Moldova, formularul-tip (Forma NER08) „Declaraţia nerezidentului cu privire la impozitul pe venit” și formularul-tip (Forma NERRAP08) „Raportul privind activitatea desfăşurată de reprezentanţa nerezidentului în Republica Moldova” au fost unificate pentru a minimiza procesul de declarare a veniturilor obținute de către nerezidenți în Republica Moldova. În acest sens, s-a elaborat și se propune spre aprobare Formularul NER-15 „Darea de seamă privind activitatea desfășurată de către nerezident sau reprezentanța acestuia pentru perioada fiscală”, care va simplifica procedura de completare și prezentare a acestuia la organul fiscal.

Darea de seamă nominalizată se va prezinta doar de către:

- reprezentanțele persoanelor juridice nerezidente; și

- persoanele juridice nerezidente, care obțin venit din activitatea desfășurată în Republica Moldova, dacă asemenea venituri nu sînt cheltuieli ale reprezentanţei permanente.

În formularul menționat se vor reflecta atît veniturile obţinute în Republica Moldova de către persoanele juridice nerezidente, conform art.71 din Codul fiscal, cît și finanțările și încasările cu destinație specială, primite de către reprezentanța nerezidentului pentru activitatea desfășurată în Republica Moldova, precum și alte venituri obținute de persoanele juridice nerezidente de la persoanele fizice și juridice rezidente și nerezidente în Republica Moldova.

Prin urmare, aprobarea proiectului hotărîrii înaintate va contribui la creșterea gradului de conformare a persoanelor nerezidente care desfășoară activitate în Republica Moldova și eficientizarea proceselor administrate de Serviciului Fiscal de Stat.

**Ministru Anatol ARAPU**

*ex.: Ala Bujnița,*

*tel.: (022) 82-33-95*